# Správa

# o činnosti Miestnej organizácie SRZ v Liptovskom Hrádku za rok 2018

**Vážení priatelia rybári!**

Dovoľte mi, aby som  zhodnotil uplynulú rybársku sezónu 2018 a oboznámil Vás s činnosťou našej MO SRZ od poslednej výročnej členskej schôdze, plnením jej uznesení a stanovil úlohy na ďalšie obdobie.

Výbor našej organizácie sa pri svojej práci riadil plánom hlavných úloh schválených výročnou schôdzou, ktorá sa konala 25. marca 2018.

* + Zarybniť rybárske revíry našej MO SRZ v minimálnej zarybňovacej povinnosti celkom
  + Zorganizovať brigádu pre všetkých členov s brigádnickou povinnosťou v rozsahu 12 hodín
  + Usporiadať miestne preteky s posedením pri guláši pre deti a dospelých
  + Vyškoliť nových záujemcov o členstvo v MO SRZ
  + Zabezpečiť výchovu mladých rybárov cez CVČ Lienka
  + Uplatňovať výnimku na odstrel kormorána veľkého s PZ
  + Oprava revírnych tabúľ a osadenie nových, upozorňujúcich na neres lipňa
  + Prerokovať všetky diskusné príspevky a zaujať k nim stanovisko
  + Zmeniť lovné miery Pp – 30 cm, lipeň – 35 cm

**V krátkosti spomeniem prierez hlavných udalostí v chronologickom slede:**

Apríl, Máj:

* Preberanie agendy, inventúrnych súpisov majetku od predchádzajúceho výboru
* Nastavovanie štruktúry organizácie, prideľovanie pozícií jednotlivým členom výboru, a členom kontrolnej a  revíznej komisie, definovanie ich povinností, zodpovedností a právomoci
* Uzatvorenie poistnej zmluvy na rybársky dom, zabezpečenie revízií, upratovanie a modernizácia priestoru

Jún:

* pracovné stretnutie s MsO SRZ Ružomberok
* 25.6. 2018 školenie obsluhy elekt. agregátu v Žiline

Júl:

* 12.07.2018 list z Rady SRZ s nariadením o vykonanie opätovných volieb do orgánov našej MO SRZ a SRZ.
* Povodeň na rieke Belá
* SVP, š.p. realizácia udržiavacích protipovodňových prác na rieke Belá
* žaloba na súde od bývalého zamestnanca ŠOP

August:

* príprava opätovných volieb
* 19.8.2018 sa v estrádnej sále KD Liptovský Hrádok konala mimoriadna ČS a opätovné voľby - z mimoriadnej ČS vzišiel nový 11 členný výbor a 3 členná revízna komisia
* SVP, š.p. realizácia udržiavacích protipovodňových prác na rieke Belá
* 11.8.2019 sme sa spolupodieľali spolu s MO SRZ Liptovský Mikuláš na organizácii muškársky pretekov **LIPTOVSKÝ LIPEŇ** - 21. ročník memoriálu Alojza Kojša

September:

* Výbor sa rozdelil na predsedníctvo a výbor s pravidelnosťou stretnutí
* nadstavenie štruktúry výboru : vytvorenie – povinností ,zodpovedností , právomocí vzhľadom na nových členov výboru
* SVP, š.p. ukončenie udržiavacích protipovodňových prác na rieke Belá
* jednanie na Rade SRZ Žilina a na SVP, š.p. s cieľom vytvorenia dohody s SVP,š.p. ohľadne manažovania zásahov do rieky Belá
* 30.9.2018 sa na základe uznesenia VČS konali miestne preteky s názvom **Rybárska nedeľa pod skalkou s nasledovným programom:**
* Súťaž v love rýb fair play „chyť – foť – pusť“ – dospelí, deti
* Súťaž v rybolovnej technike „terč + diaľka“ – dospelí, deti
* Guláš + občerstvenie
* Anketa – hlas ľudu, hlas boží 
* História MOSRZ Liptovský Hrádok – elektronická prezentácia historických fotiek z činnosti našej organizácie

Október:

* 18.10.2019 Ichtyologický prieskum na rieke Belá s cieľom vyhotovenia znaleckého posudku vo veci stanovenia rozsahu a výšky škody na ichtyofaune rieky Belá, spôsobených SVP, š.p. ( pozn. znalecký posudok už je toho času vyhotovený doc. Ing. Ivanom Stráňaiom, Csc. a výška spôsobenej škody je 19.824,49 EUR)
* jednanie na Rade SRZ Žilina a na SVP, š.p. s cieľom vytvorenia dohody s SVP,š.p. ohľadne manažovania zásahov do rieky Belá
* zabezpečenie registrácie MO za poberateľa 2% daní na notárskom úrade

November:

* konanie na elektrárni v Malužinej, zistený nedodržaný minimálny prietok – sankcie a opatrenia
* 7.11.2018 sme sa zúčastnili odborného seminaru „Environmentálne vzdelávanie členov výborov, odborných komisií a rybárskej stráže základných organizácií SRZ
* 23.11. – 25.11.2018 XII. snem SRZ sa konal 23.11. – 25.11.2018 v Žiline, na ktorom sme schválili nové stanovy SRZ.
* príprava projektu “Ikry v boxoch 2018”

December:

* začiatok spolupráce s doktorandom z Jihočeskej univerzity v Českých Budějoviciach -poradcom pre hospodárenie na našich revíroch Ing. Martinom Šindlerom
* pokračujúce jednania na Rade SRZ Žilina a na SVP, š.p. s cieľom vytvorenia dohody s SVP,š.p. ohľadne manažovania zásahov do rieky Belá
* realizácia projektu “Ikry v boxoch 2018“
* od 1.1.2019 platí nový zákon č. 216/2018 Z.z. o rybárstve a jeho vykonávacia vyhláška č. 381/2018

**Hodnotenie činnosti našej organizácie po jednotlivých úsekoch.**

Prácu našej organizácie v uplynulom roku riadil 11-členný výbor, ktorý zasadal podľa potreby, min. 1x mesačne. Medzi zasadnutiami výboru pravidelne zasadalo predsedníctvo výboru v zložení predseda, podpredseda, hospodár a tajomník. Zasadnutí výboru a predsedníctva sa pravidelne zúčastňoval predseda kontrolnej a revíznej komisie p. Ján Lutica a člen výboru Juraj Vavro ml. ako referent administratívy MO SRZ. Výbor prijal v roku 2018 23 uznesení.

**Zarybňovanie**

**Správa hospodára 2018**

**Uznesenie/úloha z VČS 2017:**

**Zarybniť rybárske revíry našej MO SRZ v minimálnej zarybňovacej povinnosti :** 20 000 Pp1 a 20 000 Li1

- v roku 2018 sme zarybnili revíry MO SRZ LH z vlastných zdrojov, peňazí Rady SRZ, z hosťovacích povolení a od sponzorov

- zarybnili sme revíry: Belá CHaP, Váh č. 22, Boca, Hybica, Račkov potok, Peterská mlynica, Krivuľa a Suchý potok

Belá ChaP: Li1 30 000 ks Pp½ 750 ks

Belá lovný: Pp1 500 ks Račkov potok a na MVE 300 kg Pd2+

Váh č. 22: Pp vačok 20 000 ks Hlboký potok, 20 000 ks Hybská tiesňava

Pp rýchlený 5000 ks dolná Hybica

Pp polroček 29 500 ks

Pp roček 20 000 ks

Li roček 6700 ks + 8300 ks z Rady SRZ

Pd 2+ 150 kg

Boca: Pp vačok 100 000 ks na prítoky

Pp rýchlený 40 000 ks

Pp roček 9 500 ks

Pp ikra 20 000 ks

Jazierko pre deti: Pd 2+ 20 kg

Peterská mlynica: 50 000 ks ikier Pp v očných bodoch

Krivuľa : 30 000 ks ikier Pp v očných bodoch a 10 000 ks Pp vačok do Suchého potoka

**SPOLU ZA 28 566,88 EUR, Z TOHO NAŠE PROSTRIEDKY V SUME 23 453,86 EUR**

**Brigádnická činnosť**

**Zorganizovať brigádu pre všetkých členov s brigádnickou povinnosťou v rozsahu 12 hodín s tým, že členom, ktorí sa zúčastnia VČS a MČS sa odráta z povinnosti 6 hodín za VČS a 6 za MČS.**

- aspoň na jednej pracovnej brigáde sa zúčastnilo 72 z 320 členov s brigádnickou povinnosťou, ktorí odpracovali pri rôznej činnosti spojenou so starostlivosťou o naše revíry 432 hodín. Na VČS 2018 sa zúčastnilo 186 členov ktorým bola táto účasť zarátaná ako 1 brigáda. Tí, ktorý sa brigád nezúčastnili, zaplatili za neodpracovanú brigádu v r. 2018 20 €.

- Pozor v r. 2019 už bude za jednu neopracovanú brigádu rátaná suma 30 € !

**Úlovky členov MO SRZ v roku 2018**

**Úlovky za r. 2018 na našich lovných revíroch v kusoch:**

- od r. 2018 ustanovená miera na našich revíroch pre Lipňa 35 cm a pre Pstruha potočného 30 cm

**r. 2018**  r. 2017 r. 2016

**Belá:** Lipeň tymiánový 18 32 44

Pstruh potočný 20 35 80

Pstruh dúhový 484 390 471

**Váh:** Lipeň tymiánový 15 75 180

Pstruh potočný 23 13 23

Pstruh dúhový 239 228 286

Sivoň americký 1

**Bocianka:** Pstruh potočný 0 1 0

Pstruh dúhový 2 0 0

Lipeň tymiánový 0 2 0

**Spolu** na naších revíroch bolo ulovených **808 ks rýb o hmotnosti 31,2 kg** a priemernej hmotnosti 0,37 kg/1ks.

- vzhľadom na zvýšenú lovnú mieru u Li a Pp, ale aj vďaka predátorom sa na našich revíroch ulovilo najmenej rýb za existenciu MO SRZ L. Hrádok.

**Vychádzky za rok 2018 na našich revíroch**

Na všetkých lovných revíroch našej organizácie bolo uskutočnených **1865 vychádzok** našich členov z toho:

**r. 2018**  r. 2017 r. 2016

**Belá lovný**: 909 889 1056

**Belá ChaP:** 66 87 87

**Váh č. 22:** 749 872 869

**Boca:** 18 20 20

**Vychádzky a úlovky našich členov na VN Liptovská Mara:**

5 390 vychádzok, ulovených 1 577 ks rýb spolu o hmotnosti 1 760 kg.

**Predaj hosťovacích povoleniek**

V roku 2018 sa predalo hosťovacích povoleniek za **7 140 €**.

Vzhľadom na MS v love suchou muškou sa v r. 2017 predalo hosťovacích povoleniek za 21 026 eur. V roku 2016 to bolo za 6 988 eur. Takže sme zaznamenali v r. 2018 mierny nárast.

Zima 2018 bola mierna až na 8 dní, keď sa na prelome februára a marca teploty pohybovali okolo -13 až -25 °C. Prílet kormoránov od januára do apríla 2018 bol v podstatne menšej miere ako v roku 2017, keď naše revíry navštevovalo za účelom potravnej migrácie len max. 5 ks kormorána, ale v roku 2017 až 40 ks. Veľké vody na väčšine našich rybárskych revíroch neboli zaznamenané až na jeden revír a to Belá v celej dĺžke, dňa 19.7.2018. V období povodne tieklo v profile Liptovského Hrádku na limnigrafe 234 cm vody čo je 121 m3 /s-1 na úrovni Q5 teda 5 ročná voda resp. voda, ktorá sa vyskytuje raz za 5 rokov. Túto situáciu využilo SVP š.p. a na prelome júla a augusta začala na vybraných úsekoch rieky Belá realizovať protipovodňové opatrenia. Obraz o tom v akom stave sa na týchto miestach nachádza koryto rieky dnes, si každý môže urobiť sám. Ako užívatelia revíru sme sa snažili aktívne poukazovať na negatívne dopady tohto konania. Angažovanosť nášho predsedu p. Ing. Kurpasa v tomto smere bola príkladná. Zastaviť túto činnosť už nešlo (a ani by sme to nedokázali), ale veríme, že následné negatívne reakcie od rôznych vedcov, organizácií, ekológov, alebo obyčajných ľudí v médiách prinútia SVP š. p., aby v budúcnosti rozsah a štýl takýchto prác konzultovali dostatočne dopredu nie len s MO SRZ L. Hrádok, ale aj s tými, ktorí sa v tejto problematike orientujú a môžu svojimi poznatkami nasmerovať prípadné práce tak, aby mali najmenší negatívny dopad na rieku Belá. My však veríme, že už sa nič podobné nebude v budúcnosti opakovať.  
Koniec leta a začiatok jesene sprevádzalo krajinu sucho, čo sa prejavilo aj na prietokoch vo všetkých revíroch v našom užívaní. V korytách tokov bolo už na jeseň tak málo vody, ako býva v zimných mesiacoch, čo sa prejavovalo až do obdobia topenia snehu koncom februára. Ak však nebude počas roka 2019 dostatok dní s dažďovými zrážkami, tak hladiny riek a potokov budú naďalej klesať, čo môže na niektorých tokoch spôsobiť v jeseni ich úplné vyschnutie.

Povinnosťou každého člena ZO je vrátiť riadne vyplnený prehľad o úlovkoch do 15. 01. v nasledujúcom roku. Túto povinnosť si však každoročne nesplní veľké množstvo našich členov! Taktiež veľa členov nesprávne vyplní, alebo nevyplní vôbec, sumár o úlovkoch na zadných stranách v povoleniach. Povolenia na rybolov za r. 2018 odovzdalo spolu 390 členov z toho nesprávne vyplnené povolenia na rybolov odovzdalo 71 členov.

Viacerí členovia našej MO SRZ sa zapojili do reintrodukcie pstruha potočného a na tokoch Krivuľa, Mlynský potok a prítoky Boce si pripravili miesta a vysadili 100 000 ks ikier v očných bodoch.

Pri tejto činnosti strávili v chladných dňoch a v studenej vode veľa hodín, za čo im patrí veľká vďaka. Tento spôsob reintrodukcie pstruha pokračuje aj v r. 2019.

**Rybárska stráž**

Dôležitú úlohu pri ochrane rybárstva plní rybárska stráž. V roku 2018 evidovala naša organizácia 16 členov rybárskej stráže. Činnosť členov RS môžeme hodnotiť v celku ako priemernú – máme jednotlivcov veľmi aktívnych, na druhej strane jednotlivcov s menšou aktivitou. V práci rybárskej stráže vidíme rezervy a preto musíme klásť dôraz na jej zefektívnenie.

Hlavnou úlohou rybárskej stráže v roku 2018 bolo plnenie úloh na dodržiavaní Zákona o rybárstve č. 139/2002 Z.z.

Členovia rybárskej stráže vykonávali nepravidelné kontroly na vodných tokoch MO SRZ Lipt.Hrádok a to Váh, Belá, Peterská Mlynica, Račkov potok, Hybica, Malužianka, Potok Dovalovec, kde boli vykonávané kontroly loviacich rybárov. Počas kontrol neboli zaznamenané porušenia Zákona o rybárstve, a tiež porušenia všeobecne záväzných právnych noriem držiteľmi povolenia na rybolov, kde naši členovia Miestnej organizácie ako aj hostia, ktorí lovili na našich vodách v plnej miere dodržiavali zákon o rybárstve..

V priebehu roka 2018 na našich vodách neboli zaznamenané prípady pytliactva. V priebehu uvedeného obdobia bol disciplinárne riešený jeden člen našej organizácie za porušenie zákona o rybárstve č.139/2002, kde disciplinárneho previnenia sa dopustili na iných vodách SRZ.

**Športová činnosť**

Športová činnosť v roku 2018 sa sústredila v MO SRZ L. Hrádku na Lov Rýb Udicou - Mucha  vzhľadom na charakter vôd, ktoré naša MO obhospodaruje .Sekcia dodržiavala schválený plán práce a pretekári sa zúčastnili všetkých plánovaných akcií.

V apríli sa  konali jazerné preteky  Kežmarská Zlatná. Ján Bartko preteky vyhral a Ľubomír Krakovský sa umiestnil na 6. mieste.

Jarné kolo Divízie LRU mucha sa konalo na Bielej Orave v Námestove. Naše družstvo skončilo v nepriaznivých podmienkach a kalnej vode na 8. mieste.

Jesenné kolo bolo na rieke Poprad v Starej Ľubovni. Družstvo našej MO sa umiestnilo celkovo na 5. mieste.

V septembri po dohode výborov MO LH a MsO LM, bola usporiadaná na Váhu časť pretekov Liptovský Lipeň nakoľko MsO SRZ LM trpí nedostatkom miesta na usporiadanie pretekov z dôvodu postavenia piatej MVO na úseku ich Váhu.

Netradične koncom septembra sa konali miestne preteky s posedením. Nový formát súťaží, prezentácia starých fotiek a výborná atmosféra spravila víťazom každého účastníka

Poďakovanie výboru našej MO patrí všetkým, ktorí sa zúčastňovali pretekov a reprezentovali  našu MO.

**Práca s mládežou**

Činnosť krúžku mladých rybárov bol vykonávaný podľa schváleného plánu práce a bol vedený p. Milanom Záborským cez CVČ Lienka. Výbor schválil jediný rozšírený bod a to príprava a účasť na miestnych pretekoch v RT a LRU. Dobré výkony detí v oboch odvetviach dávajú predpoklad na slušné umiestnenie v obnovenej celoslovenskej súťaži  Zlatý blyskáč, usporiadanej a uhrádzanej Radou SRZ v Spišskej Starej Vsi.

**Členská základňa**

MO SRZ v Liptovskom Hrádku evidovala k 1.3.2019, 466 dospelých členov, 11 mladých rybárov vrátane študentov a 45 detí, t.j. celkom 522 osôb. Riadnych členov, t.j. členov nad 18 rokov je celkom 466. Z celkového počtu 522 je 490 mužov a 32 žien. Z dospelých členov je 73 členov nad 62 rokov, z toho 22 členov nad 70 rokov veku.

Najstaršími členmi sú páni Žiška Ján– 86 rokov, Jozef Trnka st. – 81 rokov.

Členstvo má prerušené 12 osôb.

Členstvo ukončilo 19 osôb

V rámci prípravy nových členov boli v prvej polovici roka postupne vyškolených 38 nových členov.

Na záver k práci s členskou základňou musím vysloviť poznámku vo veci adresára členov MO SRZ. Jednou z povinností každého člena, z dôvodu komunikácie s ním, je nahlásiť včas zmenu adresy. Žiaľ, v mnohých prípadoch sa tak nekoná. Členovia zmenu adresy nenahlasujú a potom sú problémy s doručovaním pošty. Určitým problémom je dnešná cena poštovného. Tieto vysoké náklady sa snažíme redukovať **e-mailovou poštou,** s ktorou v najbližšom období musíme počítať. Uskutočňujeme tu postupné kroky, ako je web stránka organizácie [www.mosrzlh.sk](http://www.mosrzlh.sk). Spustením novej WEB stránky bude komunikácia medzi MO SRZa členskou základňou len cez WEB a e-mailovou poštou.

**Vážení priatelia rybári !**

Z predloženej Správy o činnosti za rok 2018 vyplýva, že naša MO SRZ aj napriek niektorým spomenutým problémom dosiahla pomerne dobré výsledky, na ktorých sa podieľala väčšina jej členov.  
Dobré výsledky sme dosiahli aj na ekonomickom úseku. Schválený rozpočet sme naplnili s kladným výsledkom  **+4 671,71 €**

Riešili sa problémy získania financií prostredníctvom 2 % z daní našich členov pre zlepšenie finančnej situácie fungovania organizácie. Tu je potrebné poďakovať všetkým, ktorí prispeli a pomohli riešiť finančnú situáciu našej MO. Za minulý rok sa vyzbieralo **4 406,96** €.

Hospodárenie organizácie za rok 2018 bude predmetom samostatnej správy.

Za vykonanú prácu výbor MO SRZ vyslovuje všetkým aktívnym členom poďakovanie. Zvlášť sa chceme poďakovať sponzorom, ktorí naše akcie sponzorovali materiálne, vecnými cenami a finančne.

Výbor MO SRZ v Liptovskom Hrádku sa rozhodol oceniť udelením diplomov a odznakov za aktívnu a dlhoročnú činnosť týchto členov:

Čestný odznak „Za záslužnú a obetavú prácu v rybárstve“ 3. stupňa

* Michalovi Kovalčíkovi
* In memoriam Gustávovi Luticovi
* In memoriam Jozefovi Štepitovi

Čestný odznak „Za záslužnú a obetavú prácu v rybárstve“ 2. stupňa

* In memoriam Ondrejovi Halahijovi

Výbor MO SRZ v Liptovskom Hrádku sa taktiež rozhodol oceniť Ing. Stanislava Jančušku za dlhoročnú a obetavú prácu darčekovým košom.

Keď hodnotíme činnosť za uplynulé obdobie, musíme konštatovať, že to bola práca náročná, bola to práca pre spoločnosť, práca pre kolektív, mnohokrát práca plná odriekania na úkor jednotlivca i jeho rodiny, práca niekedy aj na úkor vlastnej dovolenky. Keď sa zamyslíme, že je nás už v organizácii s deťmi 522 členov a s takouto členskou základňou pracujeme v amatérskych podmienkach, čím ďalej, tým viac musíme rozmýšľať nad čiastočnou profesionalizáciou pracovníka výboru MO SRZ (buď celoročne alebo len na určité obdobie)**.** Vedie nás k tomu aj skutočnosť, že Rada SRZ plánuje elektronizáciu SRZ (členská základňa, zarybňovanie, výkazy o úlovkoch a pod., ktorá sa plánuje rozbehnúť v tomto roku.

**Vážení priatelia !**

I keď začíname už štvrtý mesiac v roku 2019, chcem zaželať všetkým členom našej MO SRZ, ako i hosťom, najmä veľa zdravia, šťastia, rodinnej pohody, pracovných i osobných úspechov a potom aj príjemný pobyt pri vode a kapitálne úlovky.

**„Petrov zdar!“**

**Ing. Richard Brodský, tajomník MO SRZ Liptovský Hrádok**